Vi kender alle de travle morgener, hvor man er ved at gøre sig klar til at tage på arbejde. Det er ikke lige på det tidspunkt, at overskuddet er højest. Men for sygeplejerske Tanja Jensen er håropsætningen en fast del af hendes "arbejdsuniform" og dermed en fast del af morgenforberedelserne før job. For det er ikke bare en almindelig håropsætning med en hestehale og lidt hårlak, hun nøjes med - der følger ekstra pynt med, når hun gør sig klar. - Jeg kunne godt stå op 15 minutter senere hver dag, men jeg synes jo, det er hyggeligt at gøre mere ud af det, siger Tanja Jensen. Hårpynt skaber en relation Hårpynten består ofte af farverige perler, sommerfugle og blinkede julelys, som giver lidt farve i det ellers ikke så farverige Øjenambulatorium, hvor Tanja Jensen arbejder. Den fine, lysende og iøjnefaldende håropsætning er ikke kun noget, Tanja gør for sin egen skyld. - Patienterne synes jo også, at det er hyggeligt. Det skaber en anden form for relation imellem os, siger Tanja Jensen. Hun fortæller også, at sommerfuglene i håret ikke blot letter stemningen, men også er et godt arbejdsredskab. -  Det gør det nemmere at lave undersøgelser på børnene, som normalt ville have været svært, netop fordi jeg bliver en person udover min hvide kittel. Så de bliver tryggere ved mig og føler, at de kan lege med mig, siger hun. Elsker farver Nu har Tanja oprettet en instagram profil , hvor hun deler sine farverige og lysende håropsætninger. Udover at skabe glæde og hygge blandt patienterne, komplimenterer Tanja Jensens kollegaer tit hendes daglige håropsætning. - Det handler også om at få sin personlighed flettet ind i arbejdsuniformen, og jeg elsker jo farver. Det der med at have helt hvidt tøj på er jo meget sterilt, så jeg kan godt lide at skabe min egen personlighed i den hvide kittel, siger hun.

Opsummering:
Tanja Jensen skaber glæde og hyggelig stemning med sin håropsætning på Aalborg universitetshospital.